«Եթե նրանք կամ իրենց հետևում կանգնած մարդիկ փաստաթղթեր ցույց տան, և եթե պարզվի` աշխատած եկամուտներ են, ոչինչ անել չես կարող: Բայց եթե գողացված են, պետք է բռնագրավվեն և մուտք արվեն պետական բյուջե: Եթե կոռուպցիայի դեմ պայքարը ողջ հանրապետությունում շատ մանրամասն ընթանա, շատ ու շատ գողեր, ավազակներ կհայտնվեն: Եթե բոլորին պատժելու խնդիր դնենք, նոր բանտեր պետք է կառուցենք: Ուղղակի պետք է ցույց տալ նրանց, ենթարկել հասարակական պարսավանքի և գողացածը հետ վերադարձնել բյուջե: Չարժե բոլորին Քրեական օրենսգրքով պատժել: Իհարկե` մի ուրիշ խնդիր էլ կա: Օրինակ, ինձ համար ամենամեծ հանցագործությունը պետության գրպանը մտնելն է: Եթե պետությունից գողանում են, նշանակում է` գողանում են ժողովրդից: Իսկ եթե ժողովրդից են գողանում, ուրեմն` ժողովուրդը պետք է որոշի` ինչ դատաստանի ենթարկել նրանց: Բայց կարելի է ինչ–որ համաներում անել, եթե մինչև վերջին կոպեկը վերադարձնեն բյուջե: Բացի այդ, նման մարդկանց որոշ ժամանակով կարելի է զրկել տնտեսական գործունեություն իրականացնելու հնարավորությունից: Դա էլ պատժամիջոց կլինի»: